En a Edat Meya o rumán no s'escribiba pero ye posible tener conoixencia d'a existencia d'esta luenga por elementos rumans en meyo de textos escritos en eslavo eclesiastico antigo, (o mesmo que se desveniba con l'aragonés con respecto a lo latín medieval antes d'o sieglo XIII). Tanto a ilesia ortodoxa feba servir o eslavo eclesiastico como a ilesia catolica, que feba servir o latín, aturoron o desembolique d'o rumán como luenga escrita. Dende o sieglo XV y XVI encomenzó a superar-se esta situación, en parte por a reforma protestant que plegó ta tierras d'os saxons transilvans. A reforma protestant yera partidaria de fer servir as luengas nacionals en a liturchia. Por atra part dende o concilio de Trento a ilesia catolica tamién feba servir as luengas nacionals.